Papersnake/gushiwen huggingface dataset:
弃竹夫人
刘子翚（宋代）

爱憎情易迁，感物思郁纡。
念昔未弃捐，尝侍君子居。
烦襟一披未，雅抱何清虚。
蹉跎怨时暮，凉德竟见疏。
飞霜皓中庭，枵然委墙隅。
的皪珠帏深。荧煌锦茵铺。
岂不怀旧恩，君心已非初。
当年纨扇谣，抱恨同区区。
题黄子中南陂集
刘天麟（宋代）

自叹苦吟诗不老，羡君词气凛横秋。
争如兀坐茅檐下，得见凌云五凤楼。
和崔舍人咏月二十韵
韩愈（唐代）

三秋端正月，今夜出东溟。对日犹分势，腾天渐吐灵。

未高烝远气，半上霁孤形。赫奕当躔次，虚徐度杳冥。

长河晴散雾，列宿曙分萤。浩荡英华溢，萧疏物象泠。

池边临倒照，檐际送横经。花树参差见，皋禽断续聆。

牖光窥寂寞，砧影伴娉婷。幽坐看侵户，闲吟爱满庭。

辉斜通壁练，彩碎射沙星。清洁云间路，空凉水上亭。

净堪分顾兔，细得数飘萍。山翠相凝绿，林烟共幂青。

过隅惊桂侧，当午觉轮停。属思摛霞锦，追欢罄缥瓶。

郡楼何处望，陇笛此时听。右掖连台座，重门限禁扃。

风台观滉漾，冰砌步青荧。独有虞庠客，无由拾落蓂.
再入道场纪事应制（一作僧广宣诗）
沈佺期（唐代）

南方归去再生天，内殿今年异昔年。见辟乾坤新定位，
看题日昔更高悬。行随香辇登仙路，坐近炉烟讲法筵。
自喜恩深陪侍从，两朝长在圣人前。
自闵
陆游（宋代）

主人元是客，儒上却成僧。
垂老贫如昔，经春醉未曾。
褰衣身伛偻，顾影发鬅鬠。
忽忆东冈路，扪萝试一登。
漫兴
缪徵甲（清代）

海内遍传黄霸疏，力除痼疾启阳和。危言本虑滋螟蟘，善后先期料鹳鹅。

与块野人天自弃，耕烟瑶岛幻偏多。逋仙愁绝梅花驿，强剔残灯救火蛾。

诡托爰居译姓名，幺么竟敢藐干城。幻人莫恃条枝国，大帅新连细柳营。

往复书谁通鸟使，兜离语转效豺声。拥旌建节雄开府，宵旰云何体圣明。

瘴雨蛮烟及甬句，毗连绣壤此咽喉。时平民不知兵革，海阔风难辨马牛。

莫遣戈船轻下濑，可知帷幄重持筹。材官多少驰星檄，画住吴淞水一钩。

轻寒六月似秋深，积雨愁看十日阴。带疾军犹擐甲卧，淡灾天有洗兵心。

江湖满地家无定，星火催租吏更侵。自笑杞人忧甚事，汉军旗帜盛如林。
古城驿
储巏（明代）

野水微茫断岸平，几家相对掩柴荆。
不须候吏沙头报，驿站悬知是古城。
柳梢青 秋馆坐月
丁之翘（清代）

一月当头，风凄露重，虫语难休。石竹翻阶，水荭拖砌，人上帘钩。

松边草阁清幽。书声歇、香茶数瓯。菊未含胎，桂方苞蕊，早又中秋。
赠言
白居易（唐代）

捧籯献千金，彼金何足道。临觞赠一言，此言真可宝。

流光我已赠，适意君不早。况君春风面，柔促如芳草。

二十方长成，三十向衰老。镜中桃李色，不得十年好。

胡为坐脉脉，不肯倾怀抱。
金寺丞德清张中书士琏同使高丽往还经山海因赠二十韵
祁顺（明代）

历数开千里，华夷囿一天。覃恩在柔远，持节近推贤。

君乃人中杰，官为阙下员。九重承诏令，千里下朝鲜。

壮志终军上，英风陆贾前。中朝得良使，外国仰儒仙。

剑气横霄汉，文光射斗躔。二星相隐映，四马共联翩。

传吏奔趋急，陪臣袛候虔。日摇临境旆，风送渡江船。

春逐天威布，情因译语传。皇仁资道达，荒服赖陶甄。

炳焕仪文备，光华宠命专。江山增胜丽，草木倍清妍。

佳誉三韩重，严装几月旋。囊无私馈物，诗有纪行篇。

邂逅曾倾盖，殷勤记赠鞭。一官真不忝，五善喜兼全。

去隔云山外，归趍日月边。圣情加慰劳，从此沐恩偏。
莺啼序（有感）
赵文（宋代）

秋风又吹华发，怪流光暗度，最可恨、木落山空，故国芳草何处。看前古、兴亡堕泪，谁知历历今如古。听吴儿唱彻，庭花又翻新谱。

肠断江南，庚信最苦，有何人共赋。天又远，云海茫茫，鳞鸿似梦无据。怨东风、不如人意，珠履散、宝钗何许。想故人、月下沈吟，此时谁诉。

吾生已矣，如此江山，又何怀故宇。不恨赋归迟，归计大误。当时只合云龙，飘飘平楚。男儿死耳，嘤嘤呢呢，丁宁卖履分香事，又何如、化作胥潮去。东君岂是无能，成败归来，手种瓜圃。

膏残夜久，月落山寒，相对耿无语。恨前此、燕丹计早，荆庆才疏，易水衣冠，总成尘土。斗鸡走狗，呼卢蹴鞠，平生把臂江湖旧，约何时、共话连床雨。王孙招不归来，自采黄花，醉扶山路。
峨眉高一首奉蜀王令旨题峨眉山图
梦观法师（明代）

峨眉高，高插天，百二十里烟云连。
盘空鸟道千万折，奇峰朵朵开青莲。
黄金狮座耸岌岌，白银象驾来翩翩。
晨钟暮鼓何喧阗，风林水鸟皆谈玄。
牛崖阴雾见玉佛，六时天乐朝金仙。
月轮挂树光团团，平羌影落秋波寒。
目前胜景不可状，画图仿佛移岩峦。
吾王此地受封国，大法付嘱从灵山。
愿忆灵山当日语，五十四州均化雨。
化雨慈云满锦城，佛刹王宫同安堵。
峨眉高，高万古。
吕惠穆挽诗四首
文同（宋代）

忆在南邛日，家君此忽亡。
公时帅本道，力为济归丧。
贱息将何报，深恩不可忘。
如今每念及，惟有泪浪浪。
动星隐钓西南沙
梁可基（明代）

蓝川流水杏花初，城市心尘肯到无。箬笠蓑衣烟雨去，老翁依旧一狂奴。
水调
吴融（唐代）

凿河千里走黄沙，沙殿西来动日华。

可道新声是亡国，且贪惆怅后庭花。
秋日游柿岩
王启座（清代）

鳞鳞霜信染丹枫，擘絮寒云万木空。九曲溪流青嶂里，一声樵唱乱山中。
挽杨知府 其一
牟巘（宋代）

蜀有古爱直，公为令子孙。驻原曾婉画，治狱辄平反。

槁落荣观尽，纡徐雅道存。灵光洞劫火，德齿晚弥尊。
方武选子升龙别驾君杨朱计部子得过饮
欧大任（明代）

诸郎称宿学，名姓满西都。易出燕家竖，骚如楚大夫。

宦情经岁月，客路半江湖。交莫论深浅，酣歌向尔徒。
落花呈王如山监簿
翁森（宋代）

满地飞花锦作堆，休言落后不如开。爱渠不逐波流去，自在阴崖覆绿苔。
偈颂一百零一首
释慧性（宋代）

归宗见成行货，别无单傅心要。
二时展钵开单，逐日疴屎送尿。
饥餐渴饮一般，露柱灯笼大笑。
毗婆尸佛早留心，直至而今不得妙。
题宣和溪山秋色小景
弘历（清代）

雨郭烟村白水环，迷离红叶间苍山。恍闻谷口清猿唳，艮岳秋光想像间。
追昔游
元稹（唐代）

谢傅堂前音乐和，狗儿吹笛胆娘歌。花园欲盛千场饮，

水阁初娘百度过。醉摘樱桃投小玉，懒梳丛鬓舞曹婆。

再来门馆唯相吊，风落秋池红叶多。
欧阳郡太君挽歌二首 其二
梅尧臣（宋代）

当时丈人殁，虽少守孤儿。以及成名誉，何尝厌藿藜。

暮年终飨福，阴骘不应欺。莫使碧江上，独传陶母碑。
题玉华洞
刘峤（宋代）

洞南石燕接灵龟，狮子峥嵘气与齐。碧眼方瞳人不识，三山正在玉华西。
劝农十首
熊克（宋代）

凡农主客两相依，以富资贫政所宜。
要彼力耕吾有望，借粮借种莫迟迟。
戊子元旦四首 其四
程素绚（清代）

华堂香煖锦铺茵，鸟语频催柳色新。扫径尚余千树雪，闭门团聚一家春。

呼童沽酒炉添火，款客烹茶鼎沸银。虽有诸多谋利者，也从局外作闲人。
尚古六首 其一 屈同姓
郭之奇（明代）

三闾楚同姓，去楚将焉趋。女媭何婵媛，申申日以呼。

长沙同调客，亦曰夫子辜。百年恻井食，当日忍糟餔。

岂无婉娩术，溘死不忍徒。哀哉将为类，陶陶遂永徂。

宁愿身后人，怀怀代相图。
连日至梅僊坞及花泾观桃花抵暮乃归
陆游（宋代）

千载桃源信不通，镜湖西坞擅春风。
舟行十里画屏上，身在西山红雨中。
俗事挽人常故故，夕阳归棹莫匆匆。
豪华无复当年乐，烂醉狂歌亦足雄。
建隆乾德朝会乐章二十八首 其二 又六变。
郊庙朝会歌辞（宋代）

朝会俨威仪，司常建九旗。舞容分缀兆，文物辨威蕤。

运格桃林牧，祥开洛水龟。帝功潜日用，化俗自登熙。
寄远
常浩（唐代）

年年二月时，十年期别期。春风不知信，轩盖独迟迟。

今日无端不珠箔，始见庭花复零落。人心一往不复归，

岁月来时未尝错。可怜荧荧玉镜台，尘飞幂幂几时开。

却念容华非昔好，画眉犹自待君来。
渔洋先生招同门诸子雅集以五月卖松风人间本无价为韵得价字
何世璂（清代）

乌起星欲沈，尘飞月当下。凉飔挽不留，炎气纷相射。

比来奉清挽，卜昼仍继夜。仿佛长松里，万壑秋涛泻。

风生两腋间，萧然不知夏。吹物岂无心，报琼讵论价。

以此托心期，登仙比羽化。又如顾长康，佳境得食蔗。

粲然谓热客，腐鼠何足吓。
复次蔡元中韵
释德洪（宋代）

江楼为谁构，想见晴瓦碧。夜读楼中诗，终疑笔五色。

气方吞刘备，和不以口击。丽如傲梁公，正恐是花魄。

君才比西子，果识天下白。我句陋无盐，笔砚焚欲亟。

吾家大冯君，酒酣颇自适。书来誇壮观，盈纸溅醉墨。

初无万钱念，脱帽见秃笔。时时及少年，追逐寄夙昔。

诫勿效宝公，清狂挑镜尺。
感旧四首·其二
黄景仁（清代）

唤起窗前尚宿酲，啼鹃催去又声声。
丹青旧誓相如札，禅榻经时杜牧情。
别后相思空一水，重来回首已三生。
云阶月地依然在，细逐空香百遍行。
与师召过北海子因忆宾之相约不果
谢铎（明代）

鸟外青山宿雨过，马头西望郁嵯峨。烟光欲堕连云起，秋色平分隔水多。

歧路有情方坎坷，客心无赖益蹉跎。归来莫怪相期晚，不出从嗔奈尔何。
套中 其一
喻文鏊（清代）

贺兰山下挽雕弧，千里沙场战骨枯。岂识羁縻归典属，更从徵骨乞分符。

黄河三面孤城闭，秋草平原万马趋。此地由来皆郡县，北门锁钥重边隅。
妙诠将南归即寄海昌诸旧好
清恒（清代）

沈沈起视夜何其，风动琅珰月乍移。兜率有天应待我，庐陵无米更思谁。

从来衲子轻漂泊，自古诗人重别离。汝到故乡凭致语，诸公且莫问归期。
题柳文范舍人画右军观鹅便面
程敏政（明代）

晋帖纷纷逐逝波，画中徒见右军鹅。家鸡亦有临池兴，未必元和愧永和。
钓船笛（寓好事近）
张辑（宋代）

载酒岳阳楼，秋入洞庭深碧。极目水天无际，正白苹风急。

月明不见宿鸥惊，醉把玉阑拍。谁解百年心事，恰钓船横笛。
送葛鍊师远游
宋无（元代）

仙翁去醉碧桃春，鹤背风吹万里身。
洞裹棋高饶岁子，瓢中诗好寄何人。
三峰紫翠浮亡屐，五岳烟霞染葛巾。
归日定知能缩地，莫教青竹化龙鳞。
诉衷情 曾记
王士禄（清代）

白云不恋恋温柔。曾记卧红楼。玉奴笑回莲脸，亲为试箜篌。

云影散，雨香收。漫凝眸。几棂淡月，半臂浓香，一寸眉头。
桃源忆故人 砭顽
洪希文（元代）

西风摇落梧桐井。气入韩堂凄冷。百炼江心铜镜。照尽孤鸾影。

利锥早脱囊中颖。跃冶怎逃顽矿。独抱素心谁省。漏瓮劳修绠。
绝命词四首（甲寅病中自志）
文震亨（明代）

风雨龙门一敝庐，山心寂寂草《玄《余。
谁人狐假《连山易《，有客萤争《汲冢书《。
结夏僧招俱惠远，悲秋赋早似相如。
鸳鸯瓦上霜侵骨，独夜空楼气不除。¤
陌上
陆游（宋代）

陌上长歌任笑狂，此生得丧略相当。
天将耄齿偿贫悴，身坐虚名掇谤伤。
溪水渐生朱舫活，野梅半落绿苔香。
新晴快上兰亭路，莫待春残始一觞。
过狄梁公墓
周紫芝（宋代）

高后王诸吕，汉鼎几半倾。绛侯入北军，有意诛鲵鲸。

兵缠未央入，血溅长安城。禄辈仅诛灭，四海殊雷惊。

唐家女主祸，未可方西京。艾猳剪宗枝，贼计殊未成。

三思本么么，白面不足黥。举朝无直节，但畏罗织刑。

梁公挟大计，赤手无寸兵。为言不祔姑，祸止谈笑平。

功比汉诸人，优劣不用评。事苟以理胜，口舌亦可争。

师曲举必败，势力未易凭。老妇虽至愚，理在见自明。

不然此危邦，讵可一言兴。
昔先公欲刊白蘋集今教授刊之
韩淲（宋代）

吴兴好在白蘋洲，先友云亡不那愁。空对遗编想容止，休论往事记从游。

吾翁甚欲流传远，贱子常疑埋没休。赢得虚名付残断，风流终古藉西畴。
送别
高翥（宋代）

老去情怀怕别离，年来不作送行诗。
人前举似终难信，问着垂杨便可知。
满江红 其五 寿天闲伯
董元恺（清代）

高柳鸣蝉，平芜外、绿萝晴色。要酌取、碧筒为寿，如松如柏。

黄绮酌冠留姓氏，浮丘笑傲耽泉石。问白云、天上铸红颜，天闲客。

孤山耸，岚阴赤。横河涨，溪光碧。任飘飖紫府，摩挲铜狄。

花扑玉缸前岁酿，桃开瑶海今年宝。正称觞、前席舞斑斓，芝兰室。
白雁
徐舫（元代）

出塞风沙不浣衣，要分秋色占鸥矶。
远书玉宇传霜信，斜落银筝映冷晖。
楚泽云昏无片影，湘江月黑见孤飞。
当年系帛还苏武，汉节仍全皓首归。
和微之十七与君别及陇月花枝之咏
白居易（唐代）

别时十七今头白，恼乱君心三十年。

垂老休吟花月句，恐君更结后身缘。
赠顿昂伯高兼简王丈公瑞顿尝识先君
周孚（宋代）

凄凉元祐几遗民，邂逅京江两病身。阮籍莫年唯可醉，扬雄平日固当贫。

久知丘壑须吾党，晚喜箪瓢有若人。同识嵇公更谁在，仲任虽健鬓如银。
玲珑四犯 京口寄所思
史达祖（宋代）

阔甚吴天，顿放得、江南离绪多少。一雨为秋，凉气小窗先到。

轻梦听彻风蒲，又散入、楚空清晓。问世间、愁在何处，不离澹烟衰草。

簟纹独浸芙蓉影，想凄凄、欠郎偎抱。即今卧得云衣冷，山月仍相照。

方悔翠袖，易分难聚，有玉香花笑。待雁来、先寄新词归去，且教知道。
宿邯郸
陆深（明代）

兼程趋百里，虚馆宿邯郸。世事浑如梦，春宵尚带寒。

古台平雉堞，残月隔雕阑。无端是兴废，人共璧俱完。
东溪夜泊
赵崇鉘（宋代）

雪满汀洲风满林，霁光空澈夜深深。
推篷恰受梅花月，自喷横箫调楚吟。
褒城县雨中
张嵲（宋代）

岭云方笠覆，檐雨已盆倾。山气昼侵幔，滩声夜入城。

子真空旧隐，褒姒谩垂名。访古多磨灭，秋风山树赪。
仓部弟生日五绝 其三
刘克庄（宋代）

我昔单栖久，君今半被空。天公将老寿，裨补两鳏翁。
雨山徐总管袖诗见访以道间见梅而作少留一夕次韵为别 其一
林希逸（宋代）

何曾问柳与寻花，访友轻车到海涯。少为梅吟看倒挂，会须木海出褒斜。

霜寒尽夜同煨芋，月过残星似撒沙。村落常时无此客，多陪僧话送年华。
成南阳墓
权德舆（唐代）

枯荄没古基，驳藓蔽丰碑。向晚微风起，如闻坐啸时。
番阳道中
吴儆（宋代）

画楯朱甍绿霭中，华颠翠岫倚轻风。
行人肠断古鸟处，犹在云山东复东。
即觉庵子中居士来访妙峰之西既去作六言五首送之 其三
释正觉（宋代）

欲下前时雪磴，重开向日风翎。此去丁宁华鸟，莫来狼藉春庭。
次韵汉老弟对月满饮
虞俦（宋代）

鹤发金桃母，蛾眉萼绿华。
月圆香度桂，饮罢烛生花。
何惜尊熔酒，能令春满家。
更邀重九菊，醉里堕乌纱。
试陈瞻 其六
李之仪（宋代）

春来多病圣频中，歌曲双青笑拂红。今日闭门常静坐，始知身世已衰翁。
和秘书崔少监春日游青龙寺僧院
姚合（唐代）

官清书府足闲时，晓起攀花折柳枝。九陌城中寻不尽，

千峰寺里看相宜。高人酒味多和药，自古风光只属诗。

见说往来多静者，未知前日更逢谁。
过采石驿
萨都剌（元代）

客路青山外，乡心落照边。润烟浮野树，凉雨过淮天。

水调谁家笛，江帆何处船。蛾眉台上月，今夜照孤眠。
送王东乡归天台
刘过（宋代）

枚数人才难倒指，有如公者又东归。
班行失士国轻重，道路不言心是非。
载酒青山随处饮，谈诗玉尘为谁挥。
归期趁得东风早，莫放梅花一片飞。
相见欢
冯幵（清代）

微飔不隔庭柯。动秋罗。只觉碧阑干外晚凉多。

花阴转。漏声断。夜如何。自卷水精帘子看明河。
蒲涧行
赵汝燧（宋代）

君不见少君诧安期海上之枣，又不见坡仙咏安期宅边之蒲。

枣失其种岂复得，蒲生于涧何时无。涧流涓涓浅可涉，牵蔓披沙搜九节。

仙家自欲供仙饵，灵根不容凡齿齧。循涧探奇岩石幽，瀑音迎耳锵琅球。

阴壑常寒失炎热，终日自雨鸣春秋。振衣策足崔嵬顶，跨历列缺凌倒景。

天风海涛撼宇宙，神清骨冷肝胆醒。声传九霄景泰钟，更上上方梯晴空。

两眼有尽天不尽，沧溟浩与银河通。指顾神山似非远，弱水谁云隔三万。

乘风直到金银台，握手安期话蒲涧。
春思贻李方陵
卢纶（唐代）

长安三月春，难别复难亲。不识冶游伴，多逢憔悴人。

渐知欢澹薄，转觉老殷勤。去矣尽如此，此辞悲未陈。
无梦令 赠权知微
马钰（金朝）

权老万缘一＊。意马心猿顿歇。杳默湛澄中，无影人人欢悦。欢悦。欢悦。性似清风明月。
寄殷协律
白居易（唐代）

五岁优游同过日，一朝消散似浮云。
琴诗酒伴皆抛我，雪月花时最忆君。
几度听鸡歌白日，亦曾骑马咏红裙。
吴娘暮雨萧萧曲，自别江南更不闻。
山居偶成
刘大夏（明代）

重阴绕屋蔽晴晖，独卧东庵半掩扉。日似小年人事简，风如太古世情稀。

石田有稻供蔬食，野径无尘染素衣。一段山居多少趣，临风几度倦高飞。
卜算子（景泰山次韵东坡三首）
葛长庚（宋代）

云散雨初晴，蝉噪林逾静。古寺敲钟暮掩门，灯映琉璃影。

浩气镇长存，昨梦还重省。独倚阑干啸一声，毛发萧萧冷。
和鲁漕喜雨韵
吴芾（宋代）

下车逢好雨，清兴一何长。
暑退郊原爽，风生院落京。
登楼延夜月，绕树探秋香。
况得陪诗社，从容乐岁穰。
太庙乐歌九首 其六 皇祖献王神室歌
牛弘等奉诏作（隋代）

盛才必达，丕基增旧。涉渭同符，迁邠等构。弘风迈德，义高道富。

神鉴孔昭，王猷克懋。
太傅相公入陪大祀以疾不行圣恩优贤诏书俞允
欧阳修（宋代）

驿骑频来急诏随，都人相与窃嗟咨。
自非峻节终无改，安得清嗟久益思。
前席盖将求谠议，在庭非为乏陪祠。
尊贤优老朝家美，他日安车召未迟。
句
虞汉（宋代）

明年桃李月，春入马蹄轻。
仁宗皇帝二诗御汉体书赞
岳珂（宋代）

鸿荒有开，昉颉鸟迹。
字学之兴，亦既象物。
汉有议郎，曰臣蔡邕。
帛书发奇，出淳古踪。
千龄寥寥，嗣响逾邈。
贞观御床，淳化秘阁。
云汉之章，施于仁皇。
劂维天葩，源宋跨唐。
万几燕閒，万是肆笔。
弛张异用，游戏如一。
士俗之成，玄默自躬。
见于首篇，尚絅之风。
安不忘危，尤示注意。
笔墨之余，又形拊髀。
庆历之治，太平极功。
帝心所存，天地与同。
春朝鸣珂，秋塞沈柝。
一视之仁，昭此圣学。
海岳八极，羲娥九霄。
媲于宝藏，万世见尧。
禅人并化主写真求赞
释正觉（宋代）

心空观身，眼冷对尘。
本来无物，幻起成春。
动若行云而应，止犹虚谷而神。
门门随事得三昧，机用纵横不倩人。
过无定河 其一
耶律铸（宋代）

一自扬鞭过上州，若为痴绝漫迟留。为怜此水浑无定，引得龙泉也乱流。
梦太夫人如平生
姚勉（宋代）

山鹿随麋乐，林乌反哺慈。伤心惟梦里，有母似儿时。

爱子平生念，思亲隔世悲。松楸霜露冷，北望泪交颐。
失调名
佚名（宋代）

千里伤行客。
题孙忠靖公遗像并墨迹诗册 其二
曹秉哲（清代）

人误天尤厄，身亡国亦休。血膏沙草碧，泪涌雨霖愁。

忠愤偕儿女，清凉负壑丘。遗篇谁解唱，榆塞鬼吟秋。
赠隐者
许浑（唐代）

回报隐居士，莫愁山兴阑。求人颜色尽，知道性情宽。

信谱弹琴误，缘崖劚药难。东皋亦自给，殊愧远相安。
奉怀射陂朱子
徐献忠（明代）

久别乌程令，经秋思转微。
林光暮烟发，菊气早寒归。
出县看山近，开衙报客稀。
还将萧瑟意，遥逐白云飞。
游金牛山
张起岩（元代）

余生爱林壑，梦想云水间。倏然外尘嚣，俗类每相关。

一行堕世网，著脚多阻艰。回望故山云，逋客几汗颜。

逖矣古肥城，岱麓空翠环。有山名郁葱，秀色青云端。

中藏古招提，檐户擅林峦。我来脱尘鞅，幽境穷跻攀。

层冈列屏嶂，曲径穿荆菅。坏桥拥流水，激石声潺潺。

山门胜雄视，殿宇凌高寒。旅檀矗青瑶，文风馀朱颜。

斗栱镂珍木，金碧纷斓斑。老柏数十围，枝柯驳苍顽。

石泉湛清泠，古洞秘神筌。境与心迹清，恍若遗人寰。

同游二三子，欲去还为言。迫春初暖日，未足称奇观。

首夏山樱熟，红珠莹堪餐。佳树影清密，好鸟声绵蛮。

松露坠青滴，岩云拥髻鬟。烟萝罩虬枝，灵草封法坛。

晴岚新云馀，飞湍泻埼湾。闻之洒然笑，襟怀豁幽閒。

更爱读书堂，当年萃衣冠。中有擢桂仙，声名蔼朝班。

健气壮精舍，盛事留兹山。便欲谢簪绂，眠云弄潺湲。

午风鸣素琴，春醪洒清欢。题诗约山灵，莫云迂夫孱。
紫溪驿
陆游（宋代）

云外丹青万仞梯。
木阴合处子规啼。
嘉陵栈道吾能说，略似黄亭到紫溪。
咏耳目齿三首次顾东桥韵 其二
黄佐（明代）

长留双睫待韶华，学易行年已渐加。窗里自分淮海岫，雾中谁渐蒋陵花。

图传九局寻犹见，树带千崖望却遮。更把五弦挥一曲，飞鸿南去是天涯。
送新知永州陈秘丞瞻赴任
朱昂（宋代）

赴郡逢秋节，晨征思爽然。
过桥犹见月，临水忽闻蝉。
野色藏溪树，香风撼渚莲。
此行君得意，千里独摇鞭。
寿安县君挽词一首
韦骧（宋代）

乡党推贤懿，宗姻慕孝慈。享年非及耄，造物固难知。

神护铭旌远，龟从葬宅宜。幽冥复何恨，夫子映清时。
行路难二首
杨巍（明代）

奉君琉璃杯，酌君琥珀酒。听我高歌行路难，使君悲欢两无有。

君不见瞿塘水险天下无，扁舟夜过捷吹嘘。蚕丛鸟道削如壁，驽骀经行百无失。

王良能谙六马情，十二衢中似镜平。不知一旦生轗轲，鸾车辐折马尽惊。

吁嗟世事难自料，或有鬼神司权衡。仪秦口辩周张吃，逢时皆可取公卿。

劝君酒，君莫辞，富贵荣华自有时。
挽施子华
王柏（宋代）

哭子天伦变，坚哉更可伤。
毅翁悲祚断，学者悼师良。
缺月窥元室，凄风锁奥冈。
身虽随物幻，名笔起潜光。
访连冲碧不遇
马振垣（清代）

村烟澹澹夕阳斜，傍水柴门老树遮。坐久主人浑不见，东风落尽碧桃花。
六言 其二
唐庚（宋代）

烟合家煨老酒，风腥船过咸鱼。丁米独遗迁客，峒夫不数侨居。
正仲答云鲎酱乃是毛鱼耳走笔戏之
梅尧臣（宋代）

折却毛鱼一品资，吴郎声屈向吾诗。
若论鮆子无复著，冤气冲喉未可知。
挽郑瑞州
刘克庄（宋代）

召来未得久居中，麾去安知尚不容。
虹卧雪涛怀旧惠，马跑白日掩新封。
村边宅昔邻王翰，冢上碑今愧蔡邕。
绿树青山总无恙，伤心杖履断过从。
送赵一叔江西漕赴召三首 其二
赵蕃（宋代）

圣朝无阙政，贱子有私忧。盗贼何多报，边防益弛谋。

循良宜择守，德政合交脩。怀此言无路，公今近冕旒。
开孙满月
陆游（宋代）

夜梦奇童拜且言，今乃幸得生高门。
梦後一日得开孙，虎儿堕地百兽奔。
未论头角与眉宇，但听啼声谁敢侮！就令长大未必奇，亦作人间孔文举。
杨汉州见和答之二首
洪咨夔（宋代）

西楼伴食老西堂，拆袜浑无半线长。
推向万山深处去，沉犀桥北望龙阳。
初入汴
强至（宋代）

山势随淮断，河流带地浑。
严风疏树影，落日露沙痕。
客兴双蓬鬓，吟怀一酒尊。
舟行那敢缓，霜意满乾坤。
偶检箧中破扇戏责以诗
吴保初（清代）

新制齐纨似雪霜，世情旦暮变炎凉。君王待尔驱蝇蚋，忍自孤恩箧笥藏。
浣溪沙 春雨渡江有忆
郑文焯（清代）

一雨春江遍绿莎，去帆风疾晚生波，乱流欲渡奈愁何。

长是人情不如鸟，青禽填海鹊填河，纵成遗恨也情多。
挽辛宪若五首
徐元杰（宋代）

荣显宜超躐，威声憺外陲。
边疆多嶮历，麾节两朝推。
范子甲兵有，张名草木知。
急流缘底勇，路口岘山碑。
荠
彭汝砺（宋代）

阴风号暮景，零落悲晚秋。纷纷彼芳荠，郁郁此中丘。

作甘岂不珍，冒寒不为柔。薄言撷以归，呼奴具晨羞。
同颜使君真卿李侍御萼游法华寺登凤翅山望太湖
皎然（唐代）

双峰开凤翅，秀出南湖州。地势抱郊树，山威增郡楼。

正逢周柱史，来会鲁诸侯。缓步凌彩茜，清铙发飕飗。

披云得灵境，拂石临芳洲。积翠遥空碧，含风广泽秋。

萧辰资丽思，高论惊精修。何似钟山集，徵文及惠休。
和刘原甫平山堂见寄
欧阳修（宋代）

督府繁华久已阑，至今形胜可跻攀。山横天地苍茫外，花发池台草莽间。

万井笙歌遗俗在，一樽风月属君闲。遥知为我留真赏，恨不相随暂解颜。
杨花曲
于谦（明代）

垂杨飞白花，飘飘万里去。多情蜂蝶乱追随，不问依栖向何处。

人生漂泊无定踪，一似杨花趁暖风。今朝马足西边去，明日车轮又向东。

可怜不识归来路，一去江山千万重。杨花本是无情物，懊恼人生在客中。
摸鱼儿（己酉重登陆起潜皆山楼，正对惠山）
张炎（宋代）

步高寒、下观浮远，清晖隔断风雨。醉魂误入滁阳路。落莫不知何处。阑屡拊。又却是，秋城自有芙蓉主。重游倦旅。对万壑千岩，长江巨浪，空翠洒衣屦。

景如许。都被楼台占取。晴岚暖霭朝暮。乾坤静里闲居赋。评泊水经茶谱。留胜侣。更底用，林泉曳杖寻桑苎。休休访古。看排闼青来，书床啸咏，莫向惠峰去。
奉陪韩魏公燕王氏园亭席上赋诗留题二首
强至（宋代）

滏阳宾客摆尘羁，一笑名园万事遗。
细草幽花多自种，閒云静月最相宜。
乡人乘暇就携酒，野客寻春来赋诗。
白发朱衫犹幕府，南归已觉十年迟。
水浅舟滞解闷十绝
郑獬（宋代）

小鸟群飞独木阴，笑声骚屑如鸣琴。
见人接翅却飞去，还入前村枫树林。
读种先生丁密谏诗
林逋（宋代）

旧草闲看即自卑，圣朝空道苦于诗。
高才眩望如明逸，新句无因似谓之。
淮甸月华欹枕静，秣陵春色按鞭迟。
邯郸独步西施笑，落得星星两鬓丝。
易水歌
荆轲（先秦）

风萧萧兮易水寒，壮士一去兮不复还。
残春感事十首
方回（元代）

学易何须博，乾坤第一爻。
两仪能细察，万象已并包。
枯秸供羸马，纖鳞餵乳猫。
吾衰有三韭，端胜易牙庖。
真歇老人退居东庵予过雪峰特访之为留再宿仍
张元干（宋代）

山月转松影，涧泉鸣夜窗。
清谈虎溪远，痴坐鹿门庞。
敌国终亡灭，边城合受降。
晨钟发秋思，同梦绕三江。
惜分钗 其一 春恨
丁澎（清代）

腰如楚。心如絮。恹恹恨不随风去。最撩人。是残春。

帘外飞花，枕去啼痕。纷。纷。

眠无绪。醒无据。隔窗小梦和花语。怕黄昏。怯罗裙。

闻说相思，入髓迷魂。真。真。
为官苦
袁宏道（明代）

白羽落青松，玄霜化秋草。燕市多冲飙，日暮红沙道。

男儿生世间，行乐苦不早。如何囚一官，万里枯怀抱。

出门逢故人，共说朱颜老。眼蒿如帚长，閒愁堆不扫。
桥上
彭汝砺（宋代）

桥南桥北水溅溅，江海归心已浩然。素食日惭无补报，临流端欲问归船。
留别王卢二拾遗
李颀（唐代）

此别不可道，此心当报谁。春风灞水上，饮马桃花时。

误作好文士，只令游宦迟。留书下朝客，我有故山期。
吕布宅·其二
徐渭（明代）

人皆为布罪蛾眉，大抵蛾眉见若斯。
赤兔不嘶连夜草，白门犹望百年期。
赎归沙漠中郎女，嫁与邯郸厮养儿。
两者秪须半行字，不知何冗夺松之。
对琴待月
白居易（唐代）

竹院新晴夜，松窗未卧时。共琴为老伴，与月有秋期。

玉轸临风久，金波出雾迟。幽音待清景，唯是我心知。
寄峡山胡府判
黄庚（元代）

鉴湖狂客又西湖，笔砚生涯计已迂。
五斗自惭腰不折，四方安得口能糊。
家山迢递乡心远，灯火凄凉客影孤。
莫误风前看落雁，尺书还肯寄来无。
壬申正月十九日过北野同南村访北花园废址明
顾清（明代）

筑堤不拟长安沙，鸣鼓已放西曹衙。
夜游泾南鹤城北，随处幅曹宜看花。
花林高下映丛冢，池台旧属淇水家。
当时笙歌沸邻里，只今古树啼寒鸦。
先生读书洞千古，过眼富贵如春葩。
时人不识竞模拟，往往背痒连衣爬。
消忧满贮北海酒，破闷亦有南山茶。
家生小奴解新曲，时复羯鼓当轩挝。
邮筒往复方此始，一倡何止三人嗟。
诗成挥翰向落日，墨光绕笔飞玄霞。
挽京口使君丰郎中十首
刘宰（宋代）

惨澹胡沙草木腥，长淮坐断倚贤城。
策勋归去犹遗憾，未挽天河洗甲兵。
睢阳五老图
苏颂（宋代）

归休谢事乐时闲，衣钵承传宰辅冠。
感德旧曾亲善政，沾恩新赐立危桓。
堂堂严貌依袭衮，粲粲文星荷月寒。
直笔当时修国史，英豪迈古后来看。
赠思正令子
释道潜（宋代）

堪爱君家小凤雏，炯然眉目照冰壶。他年足逸诗书圃，翰墨场中千里驹。
元宵忆家
汪俊（清代）

大地冰轮原普照，故园想亦共清光。别离人度团圆夜，白发红颜各断肠。
平凉道中
刘汲（宋代）

青山炯无尘，尘满行人衣。
行人望青山，咫尺不得归。
吾归不作难，世故苦相违。
何当临溪水，一洗从前非。
丁巳元日侍班候贺雪中口占
魏象枢（清代）

骨瘦筋衰六十翁，班行犹自缀群公。无才祇觉君恩重，揣分安能国计充。

民力艰难愁鬓里，天心仁爱雪花中。朝家自有真刘晏，早济三军奏捷功。
句
杨存（宋代）

月中丹桂输先手，镜里朱颜正后生。
读毛西河濑中集作 其一
商景徽（清代）

芙蓉露下小池秋，金鸭烟消宿雨收。为读西河新句好，都梁艾蒳满妆楼。
送李果州
刘宰（宋代）

昔吾有先正，走卒称司马。
尤国等尤家，人物吾其亚。
行路难·君不见天上星
李新（宋代）

君不见天上星，万古耀虚碧。
岂意一夕间，堕地化为石。
物理变化无定端，谁保人心无改易。
忆妾东边采白蘋，郎骑白马渡江津。
垂鞭停棹潜相顾，共惜当年桃李春。
石城二月东风暮，断肠狂絮随郎去。
百年拆拟同灰尘，醉指青松表情愫。
可怜一日君心改，前日之言复谁顾。
弃捐不待颜色衰，忍把流年坐相误。
还君明月珠，解妾罗襦结。
念之空自伤，长恸与君别。
出门望乡关，不惜千里行。
从人既非礼，何以见父兄。
去住两不可，伫立以屏营。
此时心断绝，始信天无情。
野水东流去不还，忧乐翻变须臾间。
妇人将身弗轻许，听歌今日行路难。
春中途中寄南巴
周朴（唐代）

旅人游汲汲，春气又融融。农事蛙声里，归程草色中。

独惭出谷雨，未变暖天风。子玉和予去，应怜恨不穷。
送傅寄庵太史册封周府
李孙宸（明代）

长安七月天气凉，皛皛银河万里长。驱车出饯剪桐使，远赋皇华度汴梁。

汴梁形胜称都会，山如龙蟠水如带。地当天中控上游，百二崤关雄胜概。

君是经闱侍从臣，广厦细旃日讨论。五夜照归莲炬燄，六时赐出大官玲。

只今暂辍承明席，遥分玉节展周亲。梁苑平台似畴昔，未少邹枚骚雅客。

赋雪群推马长卿，授简当筵谁与敌。词臣还计缓王程，休沐翻为锦里行。

此时南浦波初绿，此时匡山月正明。石镜夜悬青黛合，香炉晓望紫烟轻。

日月湖，龙沙岸，中间窟宅多仙灵。瑶草琪花满地生玉堂，仙吏归去桃花树底吹鸾笙。

应有旌阳彩鸾诸真，云中来下迎可那。
淑清院
弘历（清代）

地是胜朝地，名传昭代名。假山如太古，活水似横庚。

爱听禽音淑，閒看花气清。玩辞知取义，仰见圣人情。
答杖锡平老
楼钥（宋代）

老我平生不愿余，归来但欲赋闲居。
灌园自足供朝膳，且奉夫人御版舆。
次百川前辈韵赠春到园主人
章秉铨（清代）

逃佛西崦日鼓悬，禅狐山鬼也周旋。观河面皱飞腾日，理发心长跌宕年。

事去已随秋叶脱，愁来还似夏蚕眠。红牙班管都无赖，欲学成连竟刺船。
春中兴庆宫酺宴
李隆基（唐代）

九达长安道，三阳别馆春。还将听朝暇，回作豫游晨。

不战要荒服，无刑礼乐新。合酺覃土宇，欢宴接群臣。

玉斝飞千日，琼筵荐八珍。舞衣云曳影，歌扇月开轮。

伐鼓鱼龙杂，撞钟角牴陈。曲终酣兴晚，须有醉归人。
咏美人手
张羽（明代）

嫩于春笋白于霜，轻拂菱花试晓妆。弹瑟每嫌银甲小，吹笙还爱玉纤长。

宜将彩笔题红叶，倦把金针倚绣床。拾翠归来芳径里，逢人莫问锦香囊。
闻说
饶节（宋代）

闻说南方仍岁旱，十家生事九家空。君王分寄二千石，避寝何人舍盖公。
寒食相将诸子游翟得园十诗
杨万里（宋代）

小小茅亭短短窗，海棠围里柳中央。
乍晴萱草浑无力，落尽梅花尚有香。
满江红 其五 途中与客说家乡肉
周之琦（清代）

旅食匆匆，话前事、齿芬犹结。忘不了、衙斋近局，消寒时节。

馈岁相携春酿早，佐餐雅称冬春洁。未输他、松火玉织薰，桐严楫。

吾旧里，樊江涉，今小筑，夷门接。甚杭州风味，尊前贪说。

三载身惭东道主，片帆梦冷西湖月。但溪山、好处即家乡，休分别。
晨起三首 其一
赵文（宋代）

晨起出门去，江声自悲咽。满目无行人，前山雾如雪。
水荇
彭绍贤（明代）

泉分石窦泻珠光，坐挹矶边水荇香。何处歌声最幽窕，临流那复羡沧浪。
和沈仲一北湖十咏·豫章阁
陈傅良（宋代）

人去岷峨水自流，豫章三字竟沈浮。
怀人好上层楼看，木落山寒不肯秋。
大晟府拟撰释奠十四首
佚名（隋代）

百王宗师，生民物轨。
瞻之洋洋，神其宁正。
酌彼金疊，惟清且旨。
登献惟三，于嘻成礼。
摸鱼子·梅州送春时得辇下故人三月几望书
朱祖谋（清代）

近黄昏、悄无风雨，蛮春安稳归了。悤悤染柳熏桃过，赢得锦笺悽调。休重恼。问百五韶光，酝造愁多少。新颦旧笑。有拆绣池台，迷林莺燕，装缀半残稿。
流波语，飘送红英最好。西园沈恨先扫。天涯别有凭阑意，除是杜鹃能道归太早。何不待倚帘，人共东风老。消凝满抱。恁秉烛呼尊，绿成阴矣，谁与玉山倒。
苦雨
梅尧臣（宋代）

秋空几旬雨，四海低鹏翮。
昼不见日精，夜不见月魄。
洒尽天汉见，蒸烂女娲石。
涂潦将埋轮，牛马困负轭。
群虫无土蛰，百果就枝坼。
安能诛阴虬，坐使天地辟。
奉和太子纳妃太平公主出降三首
裴守真（唐代）

瑜佩升青殿，秾华降紫微。还如桃李发，更似凤皇飞。

金屋真离象，瑶台起婺徽。綵缨纷碧坐，缋羽泛褕衣。
七夕
宋祁（宋代）

开秋七夕到佳辰，里俗争夸节物新。
乌鹊桥头已凉夜，黄姑渚畔暂归人。
裴回月御斜光敛，宛转蛛丝巧意真。
卜肆沈冥谁复问，年年槎路上天津。
题张衡庙
郑谷（唐代）

远俗只凭淫祀切，多年平子固悠悠。

江烟日午无箫鼓，直到如今咏四愁。
家西十里外茅洋小山中土冢累然初不封树舒先
戴表元（宋代）

莫轻数尺黄泥壤，埋却斯人后更无。
山上自难生毒草，树间长见聚慈乌。
樵耕可免凭乡谷，洒埽能来是学徒。
后有宣尼须痛惜，待将墓额写呜呼。
送故人之江东
释斯植（宋代）

凤城花气浥旌旗，又见春风上马时。
不是灞桥难话别，垂杨空折去年技。
诗一首
周焘（宋代）

东山蜡屐坏车轮，小草青知山外春。园柳鸣禽唤幽梦，惠连诗句更何人。
春怀示邻里
陈师道（宋代）

断墙著雨蜗成字，老屋无僧燕作家。
剩欲出门追语笑，却嫌归鬓著尘沙。
风翻蛛网开三面，雷动蜂窠趁两衙。
屡失南邻春事约，只今容有未开花。
题鬯芬先生画山中宰相图
章同瑞（清代）

云以閒而懒，山以深而幽。中有忘机人，耽兹壑与丘。

偃蹇坐松下，箕踞科其头。霜柯裂奇致，鳞鬣皴长虬。

飞泉挂木末，风雨喧高秋。苍雪半空落，古色盈双眸。

白石何齿齿，白云何悠悠。一杯醉石上，万事如云浮。

吁嗟陶贞白，吾将从之游。
庆元二年恭上太皇太后皇太后太上皇帝太上皇
佚名（隋代）

祖后重寿，亲闱闰崇。
骈庆聊休，申景铺鸿。
疊壁交辉，多德焕来。
亿万斯年，福禄攸同。
水心亭分题
金君卿（宋代）

雨脚新收晚照开，水心亭上一曾来。红裙只解邀人醉，竞折新荷当酒杯。
和白酒
彭汝砺（宋代）

村醪薄滋味，市俗固安便。酃水东湖咏，青囊杜甫钱。

宴游知有地，尘俗自非仙。我醉非关饮，昏昏坐欲眠。
吴伯承送苦笋消梅用来韵各赋一篇 其二
张孝祥（宋代）

脆圆供小摘，不待四月雨。新诗同咀嚼，学子心独苦。
安溪送泉粹
陈宓（宋代）

平生顺天命，渴饮与饥饭。
不能便利趋，俛首榷商贩。
随群谒上官，言语但朴愿。
岂知事迎合，宛转若藤蔓。
秉心实无它，世俗乃憎怨。
岂期筮仕初，邂逅适素愿。
明公行都来，郡政毕已逮。
不惟辱宽假，时亦蒙诱劝。
王事有期程，后我念迟钝。
公今趋天朝，尚我坐尘坌。
感恩顾未报，送别益增恨。
伟哉佐此邦，声名不前逊。
专城亦数月，蒙福数十万。
清介持一律，冰玉不可溷。
从来士大夫，德劭才或困。
岂如明公贤，全美难悉论。
行看庙堂上，相先以名献。
斐然作诗歌，聊写意缱绻。
从军行（一作李端诗，题云塞上）
卢纶（唐代）

二十在边城，军中得勇名。
卷旗收败马，占碛拥残兵。
覆阵乌鸢起，烧山草木明。
塞闲思远猎，师老厌分营。
雪岭无人迹，冰河足雁声。
李陵甘此没，惆怅汉公卿。
沉犀潭
方信孺（宋代）

西来异兽路应迷，金锁何年落此溪。
不比李侯心似水，归舟自掷石门西。
浣溪沙（次韵昌甫）
韩淲（宋代）

莫问星星鬓染霜。一杯同看月昏黄。放歌渔父濯沧浪。

却忆手栽双柳句，真成云汉抉天章。苏仙何在立苍茫。
春晚
晁公溯（宋代）

花输落蕊归蜂室，风约疏帘纳燕泥。
见此令人思故里，山门搔首忘东西。
题袁秘书文藁
刘克庄（宋代）

场屋声名淳绍初，同时一辈晓星疏。
举人尚记前乡贡，天子亦呼行秘书。
出蜀诗堪编杜集，涉湘文可补骚馀。
中朝典册须鸿笔，何必然藜照蠹鱼。
昭君怨（玩月）
刘辰翁（宋代）

月出东山之上。长忆御街人唱。恨我不能琴。有琴心。

徙倚秋波平莹。渐久玉肌清冷。待更下阑干。起来看。
杂曲歌辞。宫中乐
令狐楚（唐代）

楚塞金陵静，巴山玉垒空。万方无一事，端拱大明宫。

霜霁长杨无，冰开太液池。宫中行乐日，天下盛明时。

柳色烟相似，梨花雪不如。春风真有意，一一丽皇居。

月上宫花静，烟含无树深。银台门已闭，仙漏夜沉沉。

九重青锁闼，百尺碧云楼。明月秋风起，珠帘上玉钩。
答周发公并贻乃弟角长
梁宪（明代）

吹箫乞食芦中人，头白归来沧海滨。母在颠危未敢死，辱身囚首作顽民。

卖药偶然到城市，君之季弟见我喜。特为搆馆城西隅，爱我敬我如父子。

我愧德薄学力疏，椎鲁狂直性又迂。百事无能有裨益，十年敬爱情逾初。

人生知己诚不易，况以千秋为道契。侧身天地忆古人，宇宙茫茫无位置。

君齿长我十馀载，爱我敬我如昆弟。益见君家兄弟贤且难，使我感叹泪汍澜。

蚌珠生于泽，璞玉生于山。山泽之民日习见，相与弃掷若等閒。

胡贾岂不爱其殷，剖股藏珠意何苦。卞和岂不爱其足，刖足几回犹泣玉。

我非珠与玉，日习何能免弃掷。感君兄弟伤时厄，为君重歌哽呜咽。
读文文山先生集不觉饮泣集先生句成六绝 其五
张家玉（明代）

庭诤堂堂负直声，江南匹士死犹荣。几多江左腰金客，不值人间一唾轻。
岳阳楼
庄昶（明代）

九江有水来天地，三楚兹楼冠古今。日月宏开双照耀，行藏偶此一登临。

霓裳无复君山奏，兰茝空悲屈子心。了了世情归涬溟，巴陵小放酒杯深。
春事
叶茵（宋代）

春事又如此，犹人欲老时。
绿稠烟外树，白紧鬓边丝。
天道有还日，吾年无返期。
从今安适境，莫放酒杯迟。
判道士黄山隐
皇甫大夫（唐代）

道士黄山隐，轻人复重财。太山将比甑，东海只容杯。

绿绶藏云帔，乌巾换鹿胎。黄泉六个鬼，今夜待君来。
风流子（一名内家娇）
陆游（宋代）

佳人多命薄，初心慕、德耀嫁梁鸿。记绿窗睡起，静吟闲咏，句翻离合，格变玲珑。更乘兴，素纨留戏墨，纤玉抚孤桐。蟾滴夜寒，水浮微冻，凤笺春丽，花砑轻红。

人生谁能料，堪悲处、身落柳陌花丛。空羡画堂鹦鹉，深闭金笼。向宝镜鸾钗，临妆常晚，绣茵牙版，催舞还慵。肠断市桥月笛，灯院霜钟。
三台怀古
何乔新（明代）

长安市中歌布乎，关东盟主推本初。帝胄崎岖西入蜀，孙郎慷慨南吞吴。

奸阉遗𦙍最桀黠，奋戈顿地地欲裂。黄云倏起翳长空，黯黯炎精竟沦灭。

轻车劲卒入邺宫，袁家豚犬走辽东。燕姬赵女了无失，祗留妲己赐周公。

三台高筑漳河曲，势拟未央与天禄。璇题翠瓦绚晴霄，杰阁危阑压王屋。

身都冀郡帝许昌，时来奉帝归山阳。弱寡欺孤似狐媚，私心却欲拟文王。

成济抽戈南阙下，崇基旋已归司马。穗帷艳骨已成尘，至今惟有当年瓦。

西陵疑冢何累累，我来吊古增歔欷。欲呼斗酒招文举，共论曹瞒弱汉时。
晚泊湘江怀故人
刘长卿（唐代）

天涯片云去，遥指帝乡忆。惆怅增暮情，潇湘复秋色。

扁舟宿何处，落日羡归翼。万里无故人，江鸥不相识。
登东山怀朱静佳
张至龙（宋代）

布石行山磵，云封竹洞名。
照池传古貌，借箸数同庚。
禽斗巢几覆，蛛闲纲半成。
冬深犹见菊，还忆晋渊明。
湘江夜泛
熊孺登（唐代）

江流如箭月如弓，行尽三湘数夜中。

无那子规知向蜀，一声声似怨春风。
松门石镜
龚敩（明代）

藓痕零落翠光沈，磨洗空烦雨露深。璧月高秋悬太古，海天红日散微阴。

久无粉黛窥鸾影，还有蛟龙避水心。江客廿年频过此，繁霜殊觉鬓毛侵。
奉和吟桥表妹丈留别榆林士民之作未步韵
郑蜀江（清代）

长城万里叹朱殷，锁钥北门戎马间。边塞风沙通草碛，鄜延烽火彻榆关。

功高西夏思韩范，归卧东山乐孔颜。赢得嘉名民永戴，懔然胜国旧清班。
金山
李建勋（唐代）

不嗟白发曾游此，不叹征帆无了期。

尽日凭阑谁会我，只悲不见韩垂诗。
赠朱德裕 其一
周孚（宋代）

老弃泮宫籍，日与学子疏。英英佳公子，乃肯过我庐。

触热生积疴，子意何勤渠。逐臭海夫癖，不幸今子如。

惜无一尊酒，冰瓜配园蔬。持家今十年，但有数册书。

斯文等圭璧，后生多璠玙。我田失耕耘，政欲赖子锄。

晚雨湿不借，新凉到蘧蒢。勿嗔折柬邀，衰年出无舆。
减字木兰花
仲殊（宋代）

青条绿叶。结起蓬瀛连万叠。风引飘飘。下有红波引六鳌。

五城烟敛。剪碎彩云红点点。帖在山腰。旁有斑斑雪未消。
颂古三十一首
释原妙（宋代）

国师塔样最尖新，觌面拈来不露文。
却被耽源添一线，至今描邈乱纷纷。
宿甘露寺
黄庚（元代）

山险疑无路，萦回一径通。
钟声寒瀑外，塔影夕阳中。
窗出茶烟白，炉分葑火红。
禅房遇耆旧，清话数霄同。
次韵毅父户部兄游栖岩寺
晁补之（宋代）

恐是初禅第一天，千秋龙象镇危巅。
坐看玉井莲飘叶，绝胜香垆日照烟。
点点蚁封知晋甸，纷纷雁背向秦川。
要须浩荡奇言称，付与南华旧老仙。
柏舟
佚名（先秦）

泛彼柏舟，亦泛其流。耿耿不寐，如有隐忧。微我无酒，以敖以游。
我心匪鉴，不可以茹。亦有兄弟，不可以据。薄言往愬，逢彼之怒。
我心匪石，不可转也。我心匪席，不可卷也。威仪棣棣，不可选也。
忧心悄悄，愠于群小。觏闵既多，受侮不少。静言思之，寤辟有摽。
日居月诸，胡迭而微？心之忧矣，如匪澣衣。静言思之，不能奋飞。
闻表兄施先辈上第
梅尧臣（宋代）

昔人事功名，五十未为老。
而今君已及，得桂诚非早。
所慰白头亲，且将黄绶好。
吾始日夜心，望尽京关道。
拜庆早归来，莫变秋庭草。
一萼红 忆辛卯岁湖上五日事
曹溶（明代）

变柔花，向朱栏借得，春影最玲珑。粟玉纤环，泥金双带，娇小浑不胜风。

樱桃试、菖蒲碧酝，知有意、分我醉颜红。粉汗生凉，绣巾香蹙，人在楼中。

身本三生杜牧，赋鸳鸯遗恨，绿叶茸茸。锦艒星移，雕轮雨散，听彻清昼疏钟。

纵留取、同心旧约，对湖光、空画两眉峰。况是黄梅天气，冷到薰笼。
西禅新阁
沈辽（宋代）

秋浦千万山，苍烟媚高木。流髟落浦中，泓澄一川渌。

江南佳丽地，六代多遗躅。不见石城人，空馀琼树曲。

长围山势壮，不驻如车毂。道人敞重阁，却倚山阳麓。

西江泻轩外，雪浪高如屋。未若秋浦佳，平铺绀文縠。

水中白石烂，汎汎如孤鹜。天外九蕖蓉，突兀摇苍玉。

太白一杯酒，杜郎满头菊。千载忽已空，白骨埋荒谷。

齐山皓发客，逍遥老松竹。拿舟试一眺，时方秋气肃。

飘萧得胜意，远迩穷幽瞩。行当乘月来，置榻山头宿。
偈颂一百五十首
释心月（宋代）

闰二月十有五，灵山有语今分付。
心洞十方，通今贯古。
途路未归人，朝朝复暮暮。
不醉桃花村，定入杏花坞。
何如相唤复相呼，飞来峰下喫茶去。
次韵余司理
陈造（宋代）

名分属我辈，那容徇多可。势由服劳屈，享以綦贵夥。

积水须固服，易溢不难破。劝沮自有机，惩一警千个。

世儒略其本，顾详狱犴课。彼顽工抵巇，未可援宥过。

奸名犯具分，论罪不在大。吏奸易为炽，士气宁受挫。

漏网容汝辈，厚颜向此座。新诗惊老眼，唱高信难和。

向来搏虎手，老去但慵懦。近者劳阿买，金薤编玉唾。

此诗尤杰出，气有江山佐。揆予收新得，比君倍当贺。
关河令（清远轩晚望）
赵师侠（宋代）

亭皋霜重飞叶满。听西风断雁。闲凭危阑，斜阳红欲敛。

行人归期太晚。误仿佛、征帆几点。水远连天，愁云遮望眼。
夕雾
刘攽（宋代）

日落山气改，汀洲寒雾生。深沈转墟落，迢递失重城。

树里迷人语，沙头见火明。商帆宿何处，彷佛棹歌声。
酬答柳宗言秀才见赠
张祜（唐代）

南下天台厌绝冥，五湖波上泛如萍。江鸥自戏为踪迹，

野鹿闲惊是性灵。任子偶垂沧海钓，戴逵虚认少微星。

金门后俊徒相唁，且为人间寄茯苓。
秋晚杂书三十首
方回（元代）

天地亘长有，山川无尽时。
人为万物灵，曾靡百年期。
尧舜复安在，桀纣亦如兹。
魂消骨已朽，是非焉得知。
阿瞒营八极，群雄略芟夷。
分香何恋恋，终有西陵悲。
俗眼乏远瞩，世议多偏私。
蝇蚊不待霜，有酒聊自持。
尤溪补陀岩
释慧空（宋代）

岩下溪声倾法雨，岩头云根耸华冠。
游人不入普门境，只作青山绿水看。
疑山石泉
魏野（宋代）

闲翫正严凝，神和澹镜澄。
至清无隐物，微暖不生冰。
派想河难杂，源疑济是朋。
窥鱼光照鹤，洗钵影摇僧。
逗石声偏响，烹茶味更增。
四溟终必到，八封内先称。
气逐岩云起，纹随竹吹兴。
戏游鳞未化，呼饮鸟相应。
静乐惭非智，成章愧不能。
终朝临处处，虽浅亦兢兢。
送彭子复临海令满秩
孙应时（宋代）

由求政事科，量已如尽寸。
后生谈天下，可笑不知分。
吾曹师古心，日夜抱孤恨。
脱身示墨中，未妨寻学问。
夜闻诸生读书因成寄赵十七侄
吕本中（宋代）

纷纷药裹了新正，北望兰溪不数程。且喜诸生会勤苦，夜窗如子读书声。
赠日东鉴禅师
郑谷（唐代）

故国无心渡海潮，老禅方丈倚中条。

夜深雨绝松堂静，一点山萤照寂寥。
真游觅唐舆题诗不见有怀其人八首
赵蕃（宋代）

相从宁见乐，相别乃知悲。
况辱平生友，而坚晚岁期。
已醒临别酒，还读送行诗。
何况维舟处，苍然暮色时。
句
萧曰复（宋代）

民得食天全命脉，令从心地起根芽。
过王伯是乃岐公孙也
韩淲（宋代）

小窗听雨看梅花，人在江南旧相家。不是岁阑情味别，旧回归路板桥斜。
罗仲宪送蔊菜谢以长句
杨万里（宋代）

学琴自有谱，相鹤自有经。
蔬经我繙尽，不见蔊菜名。
金华诗里初相识，玉友尊前每相忆。
坐令芥孙薑子芽，一见风流俱避席。
取士取名多失真，向来许靖亦误人。
君不见郑花不得半山句，却参鲁直称门生。
赋得眠鬟压落花
冯梦祯（明代）

弄花绮床前，思纷梦自牵。
都忘鬟影媚，讵得护芳鲜。
馥延因借鬒，艳伫欲分钿。
错教荡子惜，终误如花年。
次韵程给事寄赵少师三首 其二
赵抃（宋代）

来属元丰第一年，农歌凿井自耕田。惟公好事康宁福，更许杭民识寿仙。
衢信道间见紫薇花
程公许（宋代）

紫薇花自非凡品，何事栖极枳棘丛。
白发舍人羞见道，相逢那敢恨飘蓬。
举临济人灭嘱三圣因缘作偈
释心道（宋代）

正法眼藏瞎驴灭，临济何曾有是说。
今古时人皆妄传，不信但看后三月。
明会典成赐宴礼部有述馆课
林承芳（明代）

千官樽俎集南宫，万国车书此日同。象魏双悬尧典礼，凤韶初日舜丝桐。

金茎露湛传仙籞，兰署花深引上公。最是主恩偏侍从，蓼莪长咏太平风。
杂咏
陆游（宋代）

病起清臞不自持，纱巾一幅倚筇枝。
水沉香冷红蕉晚，恰似道山群玉时。
又七首其三送神理安曲
杨亿（宋代）

飚轮戾止，光烛灵坛。
金奏绎如，白露漙漙。
赠善书记
潘亥（宋代）

不见十年久，缘师懒入城。
庵移五峰近，病去一身轻。
弟子新传业，诗人旧识名。
依然难驻屐，空复重予情。
游沃洲山真封院
吴处厚（宋代）

幼年曾读乐天碑，及壮亦览高僧传。闻有沃洲风景佳，脚未能到心空羡。

近至新昌披县图，此山乃在吾厩圈。想像时时挂梦魂，欲一游之念无便。

夜来人报天姥雪，今日趁晴初出县。酸风瞥瞥吹我须，寒气棱棱刮人面。

半膝短衫翻以轻，独脚小轿快而健。不知路入幽涧长，但觉山随白云转。

靠昏投宿梅林村，侵卯便过真封院。新霜滑澾行李难，一步一拄一回眩。

养马坡前秋草黄，骏骨已埋无复见。放鹤峰头树影孤，鹤不来归云漫漫。

入门触物皆荒凉，尘几蠹经三五卷。饿鸦叫噪绕生台，野雀毰毸集寒殿。

老杉千尺惟空腔，犹有枯藤半萦缠。忆昔江左全盛时，十有八人皆俊彦。

或吟或啸或遨嬉，不觉回头垂缨弁。林泉耽味久成癖，鱼鸟留连老忘倦。

前有道猷后法潜，锡杖卓泉坚志愿。晚则道林经构之，左右前后遂完缮。

烟霞一窟直几钱，买醭商量价何贱。聚徒数百日高谈，供有香花斋有面。

岁时浸久山浸荒，种粟烧畬耕掘遍。茂林髡𩯝无几存，莽荡周回空一片。

惟馀溪水清汪湾，百匹秋光泻寒练。古今兴废尽如斯，欲去使人还恋恋。
感皇恩
蔡伸（宋代）

酒晕衬横波，玉肌香透。轻袅腰肢妒垂柳。臂宽金钏，且是不干春瘦。捻金双合字，无心绣。

鬒云半堕，金钗欲溜。罗袂残香忍重嗅。渡江桃叶，肠断为谁招手。倚阑凝望久，眉空斗。

膏雨晓来晴，海棠红透。碧草池塘袅金柳。
天藏禅师招同唐海门梁药亭集双桂洞
陈恭尹（清代）

朅来犹古洞，幽处有新轩。石滑无人径，花深不二门。

带香分茗火，经雨散苔根。座是同心者，都忘默与言。
岸柳
张逸藻（清代）

千丝万缕不胜娇，空向风前舞楚腰。寂寂小桥人不到，和烟和雨弄春潮。
偈颂一百零九首
释可湘（宋代）

打牛即是，打车即是。
一种无弦琴，弹落知音耳。
委不委，曹娥读夜碑，
且较三十里。
送春
罗与之（宋代）

政是风光欲别时，可堪烟外雨丝丝。
怕看太白余春赋，嫌诵渊明止酒诗。
昼短拟教持蜡炬，愁深悔不下书帷。
自知无计能遮道，任作园林隔岁期。
赠曹山长老了如
孙觌（宋代）

一念挂世网，平生误儒冠。笑看蝇穴纸，坐待鲇缘竿。

薨薨醯酱蝇，岂识天壤宽。老如本逢掖，诗肩尚儒酸。

久缠冠盖蔓，忽作泡影观。堂堂人天师，三世一指弹。

身闲云月出，骨老霜松寒。我生饱忧患，将心觅人安。

目击有妙寄，语乐非世欢。坐稳且复留，火芋分懒残。
登吴山大观台
严光禄（清代）

绝顶盘空磴道开，一亭高踞气雄哉。涧边奇石冲云出，树杪危峦踏雾来。

斜揽湖山图半壁，全收江海入层台。射潮尚忆三千弩，落日阴沈见霸才。
酬日本中岛君
吴保初（清代）

散发江湖今六载，故人京洛断知闻。妙音冷然落天际，似子犹堪张吾军。

千岩万壑望霖雨，极浦高林足暮云。苦忆西山旧时月，清光何处却逢君。
过西兴
楼钥（宋代）

几载京尘涴客裘，江村乍入倍清幽。
柔桑穉麦寒犹在，流水落花春又休。
苍狗浮空惊易失，白驹过隙若为留。
细思谁似垂纶者，寘酒烹鱼百不忧。
题章正字道正新居（孝标）
朱庆馀（唐代）

独在御楼南畔住，生涯还似旧时贫。全无竹可侵行径，

一半花犹属别人。吟处不妨嫌鼓闹，眼前唯称与僧邻。

近来渐觉青莎巷，车马过从已有尘。
满路花 杨花
高濂（明代）

乍因风力起，欲扯飞花住。陌上有行人、愁满路。红亭绿水，岂是怜伊生，飘泊归何许。

东君魂梦，似逐飞扬去。留春无处。却怪铅华误。堕粉泣残妆、风偏妒。

燕泥蛛网，收拾应无数。有恨和谁语。幽闺绝塞，故故牵人凄楚。
采桑
文同（宋代）

溪桥接桑畦，钩笼晓群过。
今朝去何早，向晚蚕恐卧。
家家五十日，谁敢一日情。
未言给私用，且以应官课。
道中古意二绝
范成大（宋代）

浣纱寂不好，辛苦触战箭。
东施无丽质，安稳嫁乡县。
冬至晚起，枕上有怀晋陵杨使君
范成大（宋代）

新衣儿女闹灯前，梦里庄周正栩然。
骑马十年听晓鼓，人生元有日高眠。
多稼亭边有所思，冬来捻却几行髭。
也应坐拥黄紬被，断角孤鸿总要诗。
罗浮歌朝斗回作
白玉蟾（宋代）

紫霄飞步谒琼楼，回首人间只一周。
云绕崑崙山上起，月沉娑竭水中存。
香烟欲断归来早，羽驾相迎未敢留。
尽洗尘缘知熟路，瑶池花木未应秋。
山居杂诗九十首
曹勋（宋代）

寒毬格虽下，春事亦可寻。
故园少见之，花叶均来禽。
芳蓓暖苞玉，半腮红浅深。
与客屡清赏，只恐风雨侵。
诗
阮瑀（魏晋）

我行自凛秋。季冬乃来归。
置酒高堂上。友朋集光辉。
念当复离别。涉路险且夷。
思虑益惆怅。泪下沾裳衣。
和天启画古木山石诗
张耒（宋代）

有待云雨在，无伤斤斧余。
将军漫弓箭，居士或眉须。
缺记共工怒，深资夸父腴。
攀条感衰变，恨汝亦非夫。
舟过北塘
沈与求（宋代）

袅袅轻飔动，娟娟佳月升。岸回双树暗，村远一灯明。

过雁参差影，跳鱼拨刺声。停桡且勿去，吾意不胜清。
道成归·阮郎归改道成归
马钰（金朝）

阮郎归改道成归。修行人喜知。松峰影里乐希夷。何须唱艳词。松婴动，虎龙随。云耕坎与离。三千功满赴瑶池。神光相貌奇。
唐植甫左司许出示所藏红丝砚辄成短歌奉呈并简顾子美
李纲（宋代）

羲和整御升旸谷，赤云夹日如飞鹜。晶光下射东方山，石卵含丹孕岩腹。

谁令巧匠凿山骨，截此赪坚一肪玉。琢为巨砚形制奇，中有彤云烂盈目。

端溪美璞色马肝，黟歙珍胚纹雾縠。岂知至宝出嵎夷，散绮浮花彩尤缛。

凤咮空闻名字佳，龙尾苦笑规模俗。谩誇眉子斗婵娟，休认明眸类鸲鹆。

顾眄幸蒙君子知，拂拭自远尘埃辱。火轮炫熀赤乌流，墨海奫沦玄兔浴。

千金象管雕镂精，百鍊松煤龙麝馥。怒猊渴骥纵奔拿，春蚓秋蛇相绾束。

楮生便觉肌理妍，毛颖何尝免冠秃。公家三世擅直声，此砚提携资简牍。

力侔天地掌中回，胆落奸谀笔端戮。固宜秘玩不轻示，神物护持无辄黩。

窗明几净斋阁深，日暖风清霭松竹。试将墨妙写新诗，落笔烟云叹神速。

矧公早年曾饵丹，龟鹤精神鬓毛绿。久卧商山茹紫芝，行度天门骑白鹿。

猗兰玉树富阶庭，黄卷青缃剩编轴。愿言什袭遗云仍，大笔高文永相续。
送关都官致仕
陈襄（宋代）

鸿鸟于飞，归戾于泽。
君子于田，亦适维则。
旅力不愆，曷云其极。
小阁纳凉
陆游（宋代）

侵床月白病全苏，掠面风清酒欲无。
渺渺塘阴下鸥鹭，萧萧秋意满菰蒲。
纵输烟渡横孤艇，也胜京尘暗九衢。
莫遣良工更摹写，此诗端是卧游图。
金盏子·锁猿心
王吉昌（元代）

锁猿心。虑沉沉。冥冥杳杳玄机运。南天火，北渊金。开汞鼎，虎龙吟。滋九气，剥群阴。酒勤斟。韵风琴。断送木童洪醉饮。六腑畅，五神歆。济圣域，脱凡襟。清净体，鬼神钦。
送元上人还桂阳建转轮藏
释德洪（宋代）

赵州饱丛林，懒墯亦惯便。起步作欠伸，藏经终一遍。

投子犹可骇，手足未舒展。但于数字中，演出五千卷。

两翁古禅伯，措置令人羡。安知尘尘中，法轮常自转。

无数妙章句，函匦金碧昡。芥子琉璃瓶，历乱齐发现。

颇怪老龙华，底事别营建。幻出诸鬼物，奇状分百变。

疾驰并推毂，过目等飞电。万众初错愕，熟视生悲恋。

譬如观写照，笔下出眉面。争贵纸上容，活者反弃贱。

乃知像教末，妙理蔽浮浅。要令齿发辈，种性受熏炼。

元禅今南归，酬此夙所愿。我作送行诗，败墨磨破砚。

诗成一大笑，相顾春风软。会看出谈笑，错落照深殿。

想见午梵清，随喜时绕漩。
得子云和篇约元宵见访再用前韵以速之二首
吴芾（宋代）

闻道元宵始肯来，见梅说与且停杯。
行将有客同清赏，雅致高标一似梅。
题吾汶稿
金德瑛（清代）

丞相不劝原必死，先书祭文数十纸。待得燕山齿发归，同心不愧同乡里。

昔者宋玉师屈原，莫能直谏空招魂。未知楚灭身何所，千古但有风流存。

何如庐陵王鼎翁，耻作机云作陈东。心哀母老难许国，不然随殉柴市中。

虔州之水洪州驿，处处悲风寒凛栗。义士相望四百年，歙州亦有江天一。
赠黄正卿竞秀楼
曾丰（宋代）

巴西地不爱其珍，山影溪光辄自陈。
霜后竹饶松意气，雨余花夺草精神。
千斯态度出天功，百尔光华归色尘。
好事至人宁外慕，反身元自有真春。
题芭蕉叶
贺铸（宋代）

十亩荒池涨绿萍，南风不见芰荷生。
隔窗赖有芭蕉叶，未负潇湘夜雨声。
书李宗晟《水帘图》
苏轼（宋代）

宗晟一轴水帘图，寄与南舒李大夫。
未向林泉归得去，炎天酷日且令无。
追赠族侄四首 其三
徐骘民（清代）

忝作西宾忆往年，衔觞谈笑感情联。绵绵瓜瓞门庭盛，战胜商场哲嗣贤。
和普公赋东园十题其二清心堂
梅尧臣（宋代）

寂寞外物乱，境清心亦清。
彼皆居深谷，此独处重城。
夷齐食薇蕨，千古首阳名。
貂裘换酒 重过邗江玉香堂托宿清涟，用检讨韵
潘西凤（清代）

桨劈沧波罅。过江村、沿崖籴粟，就盘买鲊。拖水吴歌歌断处，两岸红灯早射。

已瞥见、扬州关下。想到鞭帆无限险，比上天、蜀道尤多怕。

人尝似，青猿挂。

晚烟寒气霏霏泻。入江城、登楼极目，迷离难画。投宿故人黄叶屋，曾向绿杨系马。

今又把、柴扉夜打。屈指旧游星散久，谢汪伦、千古情深者。

更欲尽，枕堪藉。
琼花
王月浦（宋代）

蕃釐观里琼花树，天地中间第一花。
此种从何探原委，春风无处著繁华。
千须簇蝶围清馥，九萼联珠异众葩。
几见朱衣和露剪，金瓶先进帝王家。
路旁草
徐夤（唐代）

楚甸秦原万里平，谁教根向路傍生。

轻蹄绣毂长相蹋，合是荣时不得荣。
赞三十六祖颂
释印肃（宋代）

佛陀阿难提，放光从肉髻。
逢师论义，得入三摩地。
送李遂之越
郎士元（唐代）

未习风波事，初为东越游。露沾湖草晚，月照海山秋。

梅市门何处，兰亭水向流。西兴待潮信，落日满孤舟。
同山窗游黄山
程元凤（宋代）

解鞍小憩索胡床，五载重来两鬓霜。庭下幽花迷蛱蝶，屋头乔木弄笙簧。

棣华喜遂团栾乐，柳絮从教上下狂。明月浮丘访仙伯，径迷芳草马蹄香。
和黄观复梅句
苏泂（宋代）

梅花骨相本通仙，何况苔枝缀玉鸾。
如着官袍更潇洒，不应将作女人看。
林和靖墓
方岳（宋代）

结庐旧与青山对，脩竹萧疏半不存。惟有亭前古梅在，暗香疏影几黄昏。
十绝句寄赵帅
陈造（宋代）

子骏福星方久照，渔阳竹马省相迎。
他时薤水休重问，市虎晨羊各用情。
题五曲溪
傅壅（宋代）

五曲溪流深复深，数椽茅屋旧书林。
市朝山泽皆堪隐，谁识先生出处心。
何夫子拜命元揆诗以趣装 其一
邝露（明代）

烨烨玄岩咏紫芝，蒲轮前队引非氂。七闽虎变雄三户，百粤鹰扬载六师。

砌荚尚依唐日月，宫槐重睹汉威仪。十年辛苦调元老，窥见河清饮月氏。
鹊桥仙·同云幕幕
赵师侠（宋代）

同云幕幕，狂风浩浩，激就六花飞下。山川满目白模糊，更茅舍、溪桥潇洒。玉田银界，瑶林琼树，光映乾坤不夜。行人不为旅人忙，怎解识、天然图画。
自紫极观过天柱
陈良（宋代）

道在吾身宇宙宽，朝逾云岫暮云关。
丹灵不服春风转，欲度世人那得閒。
二月一日候朝是日予祖母寿辰
边贡（明代）

灯火春城漏下迟，薄罗寒透五更时。莺迁上谷声初转，花隔东风信未知。

仕汉恩深惭壮业，报刘心远滞还期。天街望处无端喜，南极光连北斗垂。
醉後草书歌诗戏作
陆游（宋代）

朱楼矫首隘八荒，绿酒一举累百觞，洗我堆阜峥嵘之胸次，写为淋漓放纵之词章。
墨翻初若鬼神怒，字瘦忽作蛟螭僵；宝刀出匣挥雪刃，大舸破浪驰风樯。
纸穷掷笔霹雳响，妇女惊走儿童藏。
往时草檄喻西域，飒飒声动中书堂。
一收朝迹忽十载，西掠三巴穷夜郎。
山川荒绝风俗异，赖有酒美犹能狂，醉中自脱头上帻，绿发未许侵微霜。
人生得丧良细事，孰谓老大多悲伤！
霜后纪园中草木十二绝
范成大（宋代）

制芰亦不急，縕袍堪御冬。
从渠抱枝槁，摵摵鸣霜风。
钟山路间
张绍文（宋代）

立马钟山路，斜阳锁乱峰。断碑生绿藓，古道立青松。

春事梅边觉，乡愁酒后浓。兴亡多感慨，我辈复情钟。
王文成纪功碑
陈大章（清代）

武皇巡游不知疲，朝御豹房暮京西。群狐跳梁嗥且舞，摇摇九鼎一发危。

宸濠衅踵寘鐇起，盘结肘腋成穷奇。堂堂孙许孙中丞燧、许按察逵仗节死，东南倾刻翻潢池。

虔州中丞屹柱石，忠义愤发非人为。同时幕府盛才杰，戮力共竖天王旗。

黄石矶前一再战，扫除凶焰无孑遗。事不浃旬功再造，只手半壁扶坤维。

当时庙谋亦痴绝，露布已上重誓师。天子自将佩将印，六军雷动江淮湄。

谤书何止盈一箧，当关虎豹皆狐狸。深谋豁达格神鬼，苦心退托随髡缁。

开先寺前七佛碣，旁有大字镌崔嵬。雅颂严正揭日月，蝌蚪错落拿蛟螭。

改元兆谶实天启，酬庸锡爵开祯期。平原之书次山笔，千载以后非公谁？

昔从流传看拓本，顷来石壁瞻丰碑。公之英烈传万古，求之翰墨盖已卑。

区区群儿肆口舌，剑首一吷终何施。呜呼奇人奇功不世出，使我摩挲再拜兴嗟咨。
感兴
何梦桂（宋代）

芳草长亭春寂寂，白鸥沧海梦悠悠。百年空负乾坤责，应被青山笑白头。
八月十四日亦好亭迟月不至分韵得秋字
喻良能（宋代）

亦好登临似庾楼，是中风月最宜秋。
素娥欲赴经年约，行雨潜分一段愁。
聊复飞觞追胜赏，何妨秉烛事清游。
明年此夕看明月，千里相思楚水头。
吴姬曲五首
戴表元（宋代）

吴姬醉，浓花灿蕊春憔悴。
当筵赌令讳空拳，忘却拈三并数四。